I sin kunst kretser Lengauer særlig om lidelsen og ondskapens problem. Han skapte sitt eget uttrykk bygd på elementer fra tysk middelalderkunst, sydtysk barokk, folkekunsten og ekspresjonismen, iblandet elementer fra den modernistiske tradisjonen han mottok fra sin lærer, den danske skulptøren Robert Jacobsen. Med disse europeiske kulturimpulsene skapte han skulpturer som var gripende, dypt religiøse og humanistiske på samme tid.